b'\n_START_ARTICLE_\nErik Kihlman\n_START_PARAGRAPH_\nErik Lorenzo Kihlman (4. helmikuuta 1895 Vaasa \xe2\x80\x93 16. lokakuuta 1933 Porvoo) oli suomalainen kirjallisuudentutkija._NEWLINE_Kihlmanin vanhemmat olivat hallintoneuvos Lorenzo Kihlman ja Ida Mathilda Ekstr\xc3\xb6m. H\xc3\xa4n p\xc3\xa4\xc3\xa4si ylioppilaaksi 1913 ja valmistui filosofian kandidaatiksi 1916 ja maisteriksi, lisensiaatiksi sek\xc3\xa4 tohtoriksi 1921._NEWLINE_Kihlman toimi Helsingin yliopiston kirjallisuudenhistorian dosenttina 1926\xe2\x80\x931933. H\xc3\xa4n kuului Nya Argus -lehden toimitukseen 1918\xe2\x80\x931933 ja h\xc3\xa4n oli Uusmaalaisen osakunnan kuraattorina 1927\xe2\x80\x931930._NEWLINE_Erik Kihlman oli naimisissa 1926\xe2\x80\x931933 kirjailija Mikael Lybeckin tytt\xc3\xa4ren Gunnel Lybeckin (k. 1933) kanssa._NEWLINE_Erik Kihlman, h\xc3\xa4nen vaimonsa Gunnel Kihlman, taiteilija Henry Ericsson ja t\xc3\xa4m\xc3\xa4n vaimo Mariquita Ericsson saivat surmansa maanantai-iltana 16. lokakuuta 1933 kun heid\xc3\xa4n autonsa sy\xc3\xb6ksyi Porvoossa Porvoonjokeen. Surmansa saaneet olivat vierailleet kirjailija Jarl Hemmerin luona Porvoon runoilijakodissa ja olivat paluumatkalla sielt\xc3\xa4 kun heid\xc3\xa4n autonsa tuli kovalla vauhdilla alas Nikolainkatua, rikkoi risteyksess\xc3\xa4 korokkeella olleen tienviitan ja sy\xc3\xb6ksyi edelleen Porvoonjokeen.'